***Հավելված***

***Հայաստանի Հանրապետության Սյունիքի մարզի   
Սիսիան համայնքի ավագանու***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՅՈՒՆԻՔԻ ՄԱՐԶԻ ՍԻՍԻԱՆ ՀԱՄԱՅՆՔԻ 2026-2028 ԹՎԱԿԱՆՆԵՐԻ ՄԻՋՆԱԺԱՄԿԵՏ ԾԱԽՍԵՐԻ ԾՐԱԳԻՐ***

***Համայնքի եկամուտները շարադրող մաս***

Սիսիան համայնքի 2026 թվականի բյուջեի կանխատեսումը կատարվում է եկամուտների և ծախսերի հավասարակշռության սկզբունքի հիման վրա:

Կանխատեսվող ծառայությունների քանակը և որակը հիմնականում կախված են կանխատեսվող եկամուտների ծավալից, առկա տնտեսական պայմաններից, մասնավորապես՝ գործող գներից,գնաճից և սղաճից:

Համայնքի բյուջեի ցուցանիշների բարելավումը շարունակվում է, ինչը վկայում են աղյուսակում ներկայացված տվյալները:

Սիսիան համայնքի 2021-2024 թվականների եկամուտները

հազար դրամ

|  |  |  |  |  |
| --- | --- | --- | --- | --- |
| Ցուցանիշ | 2021թվական | 2022 թվական | 2023 թվական | 2024 թվական |
| Եկամուտներ | 1․920․383․065 | 2․139․059․370 | 2․506․046․256 | 2․722․435․450 |
| Ծախսեր | 2․078․425․461 | 2․683․327․570 | 3․312․747․108 | 3․601․727․916 |

Ցուցանիշների նման աճը պայմանավորված է բյուջեի եկամուտների հավաքագրման մակարդակի բարձրացման կայուն միտումով, և դրա շնորհիվ պլանավորել ենք ավելացնել համայնքում կատարվող ծախսերը: Համայնքի բյուջեի սեփական եկամուտների անցած տարիներին փաստացի հավաքագրված ծավալների դինամիկան ներկայացնում ենք հետևյալ աղյուսակում.

հազար դրամ

|  |  |  |  |
| --- | --- | --- | --- |
| 2021 փաստացի | 2022 փաստացի | 2023 փաստացի | 2024 թվական |
| 444․574․208 | 470․649․195 | 608․934․660 | 619․714․601 |

Զարգացող դինամիկան վկայում է սեփական եկամուտների աճը և կայունացումը:

Եկամուտների կանխատեսման գործընթացը իրականացվել է բյուջետային գործընթացը կարգավորող օրենսդրության համապատասխան։ Բյուջեի մուտքերի կանխատեսումները կատարելիս հաշվի են առնվել մուտքերի առումով բյուջեի եկամտային մասի ապառքները։ Համայնքի միջնաժամկետ ծախսերի ծրագրի 2026 թվականի բյուջեի նախագծում եկամուտների ընդհանուր գումարը կանխատեսվել է շուրջ 2.590․000․000 դրամ, որը 0,97 %-ով գերազանցում է 2025 թվականի հաստատված բյուջեի ցուցանիշը և շուրջ 0,99 %-ով կամ 15․638․731 դրամով ավել է 2024 թվականի փաստացի հավաքագրված եկամուտներից: Կանխատեսված նախագծի եկամուտների ընդհանուր ծավալում սեփական եկամուտները կազմում են 602․541․480 դրամ, որը 19․426․706 դրամով պակաս է 2025 թվականի ճշտված 621․968․186 դրամից, իսկ 2024 թվականի փաստացի հավաքագրված եկամուտներից ավել է 0,99 %-ով կամ 2․253․585 դրամով:

Նախագծով կանխատեսված եկամուտների հիմնավորումը և համեմատական վերլուծությունն առավել հստակ կլինի դրանք առանձին եկամտատեսակների տեսքով ներկայացման պարագայում՝

Հարկեր և տուրքեր՝ 2026 թվականի հարկային եկամուտները և տուրքերը ծրագրելիս օգտագործվել են մակրոտնտեսական այն ցուցանիշների կանխատեսումները, որոնք էական ազդեցություն ունեն առանձին հարկատեսակների հարկման բազայի ձևավորման վրա։ Ցուցանիշների կանխատեսման համար հիմք են ընդունվել նախնական վերլուծությունները, կիրառման առաջարկված մոտեցումները և հաշվարկները, ինչպես նաև Հայաստանի Հանրապետության հարկային օրենսգիրքը, «Տեղական տուրքերի և վճարների մասին» Հայաստանի Հանրապետության օրենքները: Պետական տուրքերի գծով բյուջետային մուտքերի կանխատեսումները կատարվել են՝ ըստ նախորդ տարիների փաստացի հավաքագրումների միտումների, հաշվի առնելով Հայաստանի Հանրապետության օրենսդրության մեջ կատարված առանձին փոփոխություններն ու լրացումները, ինչպես նաև պետական տուրքի յուրաքանչյուր տեսակի առանձնահատկությունները:

Պաշտոնական դրամաշնորհներ Հայաստանի Հանրապետության համայնքների բյուջեներին <<Ֆինանսական համահարթեցման մասին>> Հայաստանի Հանրապետության օրենքով դոտացիաներ տրամադրելու նպատակով>> Հայաստանի Հանրապետության 2026 թվականի պետական բյուջեի մասին>> Հայաստանի Հանրապետության օրենքով նախատեսված հատկացումներով նախատեսվել են 2.168.926.60 դրամ, որը 2025 թվականի հաստատված ցուցանիշից ավել է 238.905.90 դրամով կամ 11,01 %-ով, իսկ 2024 թվականի փաստացի ստացված ցուցանիշից 460.695.30 դրամով կամ 21,2 %-ով ավել:

Այլ եկամուտների գծով բյուջետային մուտքերի պլանավորումը 2026 թվականի համար կատարվել է 4.500.000 դրամի չափով։

Այլ եկամուտների կազմում հաշվառվող առանձին եկամտատեսակների գծով 2026 թվականի մուտքերը կանխատեսվել են՝ հաշվի առնելով դրանց առանձնահատկությունները, նախորդ տարիների մուտքերի հավաքագրման միտումները, ինչպես նաև ընթացիկ տարվա անցած ժամանակահատվածի փաստացի մուտքերը, կնքված պայմանագրերը և ապառքները:

**Սիսիան խոշորացված համայնքի ծախսային քաղաքականությունը շարադրող մաս**

1․ Արդյունքները, որոնց համայնքը ցանկանում է հասնել համայնքի կողմից իրականացվելիք ծրագրերի շրջանակներում ծախսեր կատարելու միջոցով՝ ներկայացված հիմք ընդունելով <<Տեղական ինքնակառավարման մասին>> Հայաստանի Հանրապետության օրենքով սահմանված պարտադիր խնդիրները, հետևյալն են՝

1. Նախադպրոցական կրթության և արտադպրոցական դաստիարակության կազմակերպումը․

Նախադպրոցական տարիքի բոլոր երեխաների ընդգրկվածության ապահովում նախադպրոցական ուսումնական հաստատություններում՝ կատարելով ընթացիկ նորոգման աշխատանքներ այն մանկապարտեզներում, որտեղ զգացվում է դրանց կարիքը, ստեղծել հնարավորություններ կրթության և զարգացման առանձնահատուկ պայմանների կարիք ունեցող երեխաների համար։

Արտադպրոցական կրթության որակի բարելավում հաստատություններում՝ պարապմունքների կազմակերպման ժամանակակից մեթոդների կիրառման, շենքային համապատասխան պայմանների ապահովման, վերապատրաստումների, փորձի փոխանակման ծրագրերի, որակավորման տարակարգերի չափորոշիչներ սահմանելու և բարձր առաջադիմություն ունեցող լավագույն սաներին՝ բարձրագույն մասնագիտական նպատակային կրթություն ստանալու և աշխատանք ապահովելու միջոցով։

2) Համայնքում մարզական կյանքի կազմակերպում, ֆիզիկական կուլտուրայի և առողջ ապրելակերպի խրախուսում, մարզական կյանքի ակտիվացում, խաղահրապարակների կառուցում, տարբեր մարզաձևերից մրցաշարերի կազմակերպում, գյուղական բնակավայրերի երեխաների և երիտասարդների ինտեգրում մարզական կյանքին:

1. Համայնքի մշակութային կյանքի կազմակերպումը․

Մշակութային ավանդույթների ընդգրկվածության պահպանում, զարգացում և ապահովում՝ մշակույթի կենտրոնի նյութատեխնիկական բազայի արդիականացման, վերազինման և կահավորման, նոր փառատոնների և միջոցառումների կազմակերպման, գյուղերում մշակութային օջախների բարեկարգման և վերազինման, սիսիանյան մշակույթը ներկայանալի դարձնելու միջոցով։

Թանգարանի և գրադարանների հետ կապի աշխուժացում և ավելի ամրապնդում՝ ստեղծելով գրադարանային գրավիչ միջավայր և համալրելով գրադարանների գրքային ֆոնդը:

4) Համայնքի երիատասարդության խնդիրների լուծմանն ուղղված ծրագրերի և միջոցառումների կազմակերպումը․

Համայնքում երիտասարդության ակտիվության բարձրացում և պահպանում՝ ապահովելով երիտասարդության ռազմավարական ծրագրերի հետևողական իրականացումը, համայնքի կառավարման և որոշումների կայացման հարցում երիտասարդների ակտիվ մասնակցության խթանումը, երիտասարդական փառատոնների կազմակերպումը և հավաքների կազմակերպման աջակցությունը՝ հանրապետության տարբեր մարզերի երիտասարդների մասնակցությամբ, երիտասարդական ակումբների /հայրենասիրական, մարզական, ինտելեկտուալ/ հիմնումը /հիմնման աջակցությունը/, մարզական և մշակութային միջոցառումներին երիտասարդ ընտանիքների մասնակցության խթանումը։

5) Համայնքի բնակչության սոցիալական պաշտպանությունը, համայնքում ծնելիության և բազմազավակության խթանումը .

Բնակիչների ավելի բարեկեցիկ կյանքի ապահովում, խոցելի ընտանիքների հասցեական և թիրախավորված աջակցություն, համայնքային սոցիալական աշխատանքի խթանման միջոցով առավել խոցելի ընտանիքների կարիքներին արձագանքում, խոցելի ընտանիքների տնտեսական դիմակայունության բարձրացում, սոցիալական ոլորտի գործընկերների հետ համատեղ սոցիալական ծրագրերի մշակում և իրականացում:

6) Համայնքում գյուղատնտեսության զարգացման խթանումը․

Գյուղատնտեսության զարգացման ապահովում՝ ոռոգման և խմելու ջրերի հին համակարգերի հիմնանորոգում, նոր համակարգերի ստեղծում, գյուղատնտեսական նորարարական ծրագրերի կիրառում, փոքր և միջին <<խելացի>> անասնագոմերի և ինտենսիվ այգիների հիմնման հնարավորություն, սառնարանային տնտեսությունների, չորանոցների, փաթեթավորման արտադրամասերի հիմնման աջակցություն, արոտավայրերի բարելավում, ճանապարհամերձ գյուղատնտեսական շուկաների կառուցում:

7) Համայնքում զբոսաշրջության զարգացման խթանումը․

Զբոսաշրջության զարգացման ՝ զբոսաշրջային ենթակառուցվածքների ստեղծման աջակցության, գյուղերը զբոսաշրջային տեսանկյունից ավելի գրավիչ դարձնելու հնարավորություն, պատմամշակութային հուշարձանների հարակից տարածքների պահպանություն, ամենամյա թեմատիկ փառատոնների կազմակերպում, տեղեկատվական ցուցանակների տեղադրում, զբոսաշրջության սպասարկող ենթակառուցվածքների ցուցակագրում և բարելավում:

8) Սիսիան համայնքի և բնակավայրերի կառուցապատում, բարեկարգում, կանաչապատում, աղբահանություն, սանիտարական մաքրում, գերեզմանատների պահպանում, ցանկապատում

Համայնքի բնակավայրերի կառուցապատումը, բարեկարգումը և կանաչապատումը, համայնքի աղբահանությունը և սանիտարական մաքրումը, կոմունալ տնտեսության աշխատանքների ապահովումը, ինչպես նաև համայնքային գերեզմանատների պահպանումը և գործունեության ապահովումը, համայնքի հասարակական տրանսպորտի աշխատանքի կազմակերպումը, համայնքային ճանապարհային ենթակառուցվածքների պահպանումը և շահագործում, համայնքային գույքի կառավարումը․

Կանաչապատ գոտիների ստեղծում և պահպանում, բազմաբնակարան շենքերի բակային հատվածների բարեկարգում և ասֆալտապատում, համայնքի բոլոր բնակավայրերում աղբահանության կազմակերպում, սելավատարերի և ջրահեռացման համակարգերի հիմնանորոգում: Գերեզմանատների ցանկապատում և բարեկարգում: Հասարակական տրանսպորտի վերագործարկում, քաղաքային միջավայրի բնապահպանական պայմանների բարելավում:

9) Պետության պաշտպանության իրականացման աջակցումը, աղետների ռիսկերի նվազեցման և արտակարգ իրավիճակներում բնակչության պաշտպանության ու քաղաքացիական պաշտպանության միջոցառումների կազմակերպումը և իրականացումը․

Պատերազմական իրավիճակից հետո քաղաքացիական պաշտպանության արդյունավետության բարձրացում և բնակչության լիարժեք պատսպարում: Նախկինից մնացած թաքստոցների, ռմբապաստարանների կոսմետիկ հարդարում, վերանորոգում, հիմնանորոգում, տեխնիկական միջոցների ապահովում, արագ արձագանքման խմբերի ստեղծում:

Սիսիան համայնքի բնակչության անվտանգության ապահովում Հայաստանի Հանրապետության զինված ուժերին՝ համայնքի սահմանամերձ բնակավայրերում պաշտպանությանն ուղղված ենթակառուցվածքների ստեղծման աշխատանքներում աջակցում, սահմանների կահավորման ու ճանապարհների կառուցման գործում Հայաստանի Հանրապետության սահմանապահ զորքերի հետ համագործակցություն:

Աղետների ռիսկերի արդյունավետ կառավարման ապահովում, տեղեկատվական բազայի ստեղծում, կանխարգելիչ միջոցառումների իրականացում Սիսիան համայնքի բոլոր բնակավայրերում:

10) Գործարար միջավայրի բարելավում և ձեռնարկատիրության խթանում․

Գործարար միջավայր բարելավում և ձեռնարկատիրության խթանում՝ գործարարների համար վստահելի ներդրումային միջավայր ստեղծելու միջոցով։ Համայնքի և պետական միջոցներով գյուղատնտեսական բիզնեսի խթանում և տեղական արտադրանքի գովազդում:

11) Համայնքում բնակարանային շինարարության խթանումը․

Բնակարանային շինարարության խթանում՝ համայնքում համագործակցելով կառուցապատողների հետ։

12) Համայնքում շրջակա միջավայրի պահպանություն և անտառտնկում, ներառյալ համայնքում էկոլոգիական կրթության և դաստիարակության խթանում․

Շրջակա միջավայրի պահպանության ապահովում՝ անտառների և կանաչապատ տարածքների պահպանության, նոր կանաչապատ տարածքների ստեղծման միրջոցով։ Անտառային պուրակների, անտառապաշտպան հատվածական շերտերի տնկում, էրոզացված հողերի դեմ պայքար, էնդեմիկ ձկնատեսակների քանակական և որակական վերականգնում, կրծողների, վնասատուների դեմ պայքար:

13) Բարեգործության խթանումը համայնքում մշակութային, կրթական, գիտական, առողջապահական, մարզական, սոցիալական և այլ հաստատությունների հիմնադրման, ֆինանսավորման, ինչպես նաև դրանց ֆինանսական անկախության ապահովման նպատակով․

Բարեգործության խթանում՝ համագործակցելով բարերարների հետ, ստեղծելով գործընկերային հարաբերություններ, ինչպես նաև կապ հաստատելով և ներգրավելով արտերկրում բնակվող սիսիանցիներին։

2․ Ծախսային գործոնները, որոնք կանխատեսվող ժամանակահատվածում կազդեն համայնքում իրականացվելիք ծախսերի վրա հետևյալն են՝

1. Աշխատավարձի բարձրացում, ինչպես նվազագույն աշխատավարձի, այնպես էլ սահմանված կարգով տարբեր ոլորտների մասնագետների, օրինակ նախադպրոցական և արտադպրոցական ուսումնական հաստատությունների մանկավարժական կազմի և այլն,
2. Հայաստանի Հանրապետության կառավարության 2006 թվականի նոյեմբերի 16-ի N 1708-Ն որոշմամբ հաստատված N 2 հավելվածի 24-րդ կետով սահմանված՝ պետական բյուջեից համայնքների տնտեսական և սոցիալական ենթակառուցվածքների զարգացմանն ուղղված սուբվենցիայի ծրագրի ընդհանուր արժեքի չափաբաժնի փոփոխությունները,
3. Պատերազմի վտանգը և դրա հետևանքները, հատկապես հաշվի առնելով նաև այն հանգամանքը, որ Սիսիան խոշորացված համայնքի որոշ բնակավայրեր սահմանամերձ են Ադրջեբանի Հանրապետությանը,
4. Նոր համավարակների ի հայտ գալը և դրանով պայմանավորված սահմանափակումները, այդ թվում տնտեսական, կիրառումը և խստացումը և դրանով պայմանավորված սոցիալական վիճակի վաթարացումը:
5. Արտակարգ իրավիճակով կամ որևէ բնական երևույթով պայմանավորված նոր՝ չնախատեսված ծախսերի անհրաժեշտություն կամ պլանավորված եկամտի նվազում,
6. Պլանավորված և հաստատված ծրագրերում շահառուների թվի ավելացում,
7. Պետական բյուջեից ստացվող դրամաշնորհների թվի փոփոխությունը(դոտացիաների, սուբվենցիաների և հատկացումների),
8. Դիզ.վառելիքի և բենզինի գների կտրուկ աճը, ներկրումների և արտահանումների սահմանափակումները, դրանոցով պայմանավորված կանխատեսվող ծախսերը, ՀՀ դրամի արժևորումը և արժեզրկումը և բազմաթիվ ներքին և արտաքին գործոններ, որոնք ներկա պահին դժվար է կանխատեսել կամ որպես ռիսկ դիտարկել կարող են էական բացասական ազդեցություն թողնել համայնքում կանխատեսվող շախսերի կատարաման և ծրագրերի իրականացման վրա:

3․ Մեր միջնաժամկետ ծախսային ծրագրի էությունը կայանում է նրանում, որ ունենանք անվտանգ, սոցիալապես և տնտեսապես կայուն, էկոլոգիապես մաքուր, զարգացած ենթակառուցվածքներով, մշակութային, բարեկեցիկ բնակիչներով կայուն համայնք:

Համայնքի զարգացման հիմնական գրավականը պետք է լինի գյուղատնտեսությունը, էկոլոգիապես մաքուր մթերքների արտադրությունը, զբոսաշրջության զարգացումը:

4․ Համայնքում արտաքին ֆինանսական աջակցության չափերը և աղբյուրները կանխատեսելն այնքան էլ իրատեսական չէ, քանի որ ներկա պահին առկա չեն հստակ պայմանավորվածություններ կամ արդեն իսկ կնքված պայմանագրեր ու համաձայնագրեր։

Համայնքն համագործակցում է նաև տարբեր միջազգային և տեղական կազմակերպությունների հետ, դիմելով նաև այդ կազմակերպությունների կողմից հայտարարված դրամաշնորհներին։ Միջազգային դրամաշնորհների և այլ ֆինանսական աջակցությունների միջոցով համայնքը միտված է զարգացնել հատկապես զբոսաշրջությունը, գյուղատնտեսությունը, կրթությունը, իրականացնել սոցիալական բնույթի և արևային էներգիայի կիրառմանն ուղղված ծրագրեր: